text: Lego fremlægger 2016-regnskab med laveste vækst siden 2007
  09 marts 2017 kl. 08.59
  Torsdag formiddag offentliggjorde Lego sit årsregnskab for 2016  i Lego House i Billund. Det udviser den laveste vækst siden 2007 og et overskud på 9,4 milliarder kroner.
  Det er Legos nye topchef Bali Padda, der aflægger regnskabet - men det er Jørgen Vig Knudstorp, der har været adm. direktør i hele regnskabsåret 2016, da Bali Padda tiltrådte som ny CEO den 1. januar 2017.
  Bali Padda indledte pressemødet med nogle mere generelle betragtninger, der lagde op til et regnskab med lavere vækst.
  Bali Padda, adm. direktør, Lego: "- Vi har haft en overnaturlig vækst de sidste år. Nu skal vi have mere bæredygtig vækst. "
  - Vi har haft en overnaturlig vækst de sidste år. Nu skal vi have mere bæredygtig vækst. På linje med markedet, sagde Bali Padda i sin indledning på pressekonferencen i Billund.
  Lego omsatte i 2016 for 37,9 milliarder kroner i 2016 mod  35,8 milliarder kroner i 2015. Det er den laveste vækst siden 2007.
  Trods nedsat vækst blev overskuddet i 2016 på 9,4 milliarder kroner mod  9,2 milliarder kroner i 2015, der var hidtidig rekord.
  Du kan se hele Legos regnskab her
  Nøgletal fra Legos regnskab 2016
  Omsætningen steg 6,0 procent i danske kroner til 37,9 mia. danske kroner i forhold til 35,8 mia. danske kroner i 2015.Driftsresultatet (overskud før finansielle poster og skat) for 2016 blev 12,4 mia. danske kroner mod 12,2 mia. danske kroner i 2015, svarende til en stigning på 1,7 procent.Nettoresultatet blev 9,4 mia. danske kroner sammenlignet med 9,2 mia. danske kroner i 2015.Skat af årets resultat udgør 3,0 mia. danske kroner, hvilket er uændret fra 2015.
  
  
  